Дата: 26.12.2020

Группа 20-ПСО -1дк

Наименование дисциплины : Чеченский язык

**Урокан ц1е:** Нийсааларан а, дешнаш сехьадахаран а бакъонаш.

**Эпиграф:** Ненан мотт-дахаран хазна.

Дешнийн нийсааларан бакъонех **орфоэпи** олу.

Дешнийн нийсаяздаран бакъонех **орфографи** олу. Иза грекийн дош ду, нохчийн маттахь иза нийсаяздар ду. Нохчийн орфографин диъ дакъа ду:

1) морфемаш нийсаязъяр (лард, чаккхе, орам, дешхьалхе, суффикс);

2) дешнаш хоьттина а, къаьстина а, дефисца а яздар;

3) дош сехьадаккхаран бакъонаш;

4) доккха элп яздаран бакъонаш.

**1. Орфографин дакъошна юкъахь уггаре а доккха а, коьрта а, мехала а ду морфемаш нийсаязъяр**. Цу декъехь тайп-тайпана олу дешнаш морфологин бакъонашца яздо, масала: Аса юкъах доьхка доьхку (дихкина).

**2. Орфографин шолгІа дакъа** – хоьттина а, къаьстина а, дефисца а яздар яздарметтан дешнашца (лексикаца) дозуш ду. Иза уггаре а чолхе а, хала а, коьрта а дакъа ду. Чолхе я цхьалхе дешнаш, церан маьІнашка а, башхаллашка а хьаьжжина, хоьттина а, къаьстина а, дефисца а яздо, масала: жаІу, дегабаам, кхачамбацар, да-нана, керт-ков, кад-Іайг, Іу, жа, Дукхаваха, амма: дукха ваха хьо.

**3. Дош сехьадаккхар орфографин уггаре а жима а, атта а дакъа ду**. Иза фонетикан а, морфологин а буха тІехь лаьтташ ду. Дош керлачу могІане сехьадоккху, дешдакъа а, дешан маьІнин дакъа а ца дохош, масала: ара-во-лу, чу-во-гІу, та-ха-на, мел-ла-ша, ол-ха-зар, йохъел-ла, цІий-ел-ла, кІай-ел-ла.

**4. Орфографин доьалгІа дакъа** – доккха элп яздар – хІора предложенин хьалхара дош а, долахь цІе а доккхачу элпаца яздаран буха тІехь хІоттош ду. Иза а орфографин жима а, атта а дакъа ду: Ойла еш еана, ша хийисте кхаьчча, Бусана, шен кІудал охьа а хІоттош, шена тІекхача воллучу Бештога хьаьжира. (С. Б.)

Нохчийн литературни меттан шен законаш а, норманаш а ю, Iамо а, хаа а, йовза а, ларъян а езаш йолу. **Масала, уьш ю**:

**1) фонетически норманаш** (къамелан аьзнаш нийса алар);

**2) морфологически норманаш** (дешнийн морфологически форманаш, кепаш ларъяр);

**3) синтаксически** (предложенеш хила ма-еззара нийса хIитто езар);

 **4) орфоэпически** (дешнаш нийса алар);

**5) орфографически** (дешнаш йозанехь нийса яздар);

**6) пунктуационни** ( йозанехь сацаран хьаьркаш нийса хIиттор);

**7) стилистически** (литературни меттан хатI 1 , стиль нийса ларъяр ца хилча ца торуш, предложенешкахь ойланаш юьззина нийса а, хаза а, дика а билгалъяхар).

Дешнаш сехьадахаран бакъонаш:

**Амани                                            А-ма-ни**

**Школа                                                шко-ла**

**ч1ара                                                   ч1а -ра**

**эхира                                                    эхи — ра**

**т1оьрмиг                                            т1оьр — миг**

-Х1ун башхалла ю х1окху дешнашна юккъехь.

-Муха яздина ду шолг1ачу б1ог1амалгера дешнаш?

**Дош цхьана мог1анера кхечу мог1ане дешдакъошца доккху. Цхьа элп шадита а, кхечу мог1ане даккха а мегаш дац. Керлачу мог1ане иштта даккха деза:**

**Масала: аре – наш,    шов – да,     к1а –ди.**

-Х1инца д1а а деший, схьаязде  цхьана дешдекъах лаьтта дешнаш:

**Класс, седа, туьйра, ирс, Кавказ, Даймохк, буьрка, чан, мотт.**

нийса иштта хир ду

**Класс, ирс, чан, мотт.**

-Уьш цхьана дешдекъах лаьтташ долу дешнаш ду. Цундела уьш декъалуш дац.

Тидам бийр бу вай х1окху дешнийн:

**аре – а-ре**

**оьпа – оь-па**

**алу – а-лу**

**эса – э-са**

-Цхьана элпах лаьтта дешдакъа а сехьадаккха ца мега.Цхьа элп ша  дита а, кхечу мог1ане даккха а ца мега.

-1амийнарг т1еч1аг1деш, цхьа т1едиллар кхочушдийр ду вай.

 -Дешнаш д1а а яздина дешдакъошка доькъур ду вай.

**Бекъа, к1еза, к1орни, буьхьиг, 1ахар, шекъа,**

**болат, мижарг, хорсам, аьлха,  шелиг.**-Нийса иштта хир ду:

**Бе-къа, к1е-за, к1ор-ни, буь-хьиг, 1а-хар, ше-къа,**

**бо-лат, ми-жарг, хор-сам, аьл-ха, шел-иг.**

-Х1инца кхин а цхьа т1едиллар кхочушдийр ду вай.

-Кегаделла дешдакъош ду, царех  дешнаш а кхуллуш,  уьш дешдакъошка нийса декъа.

**Бар, со;  г1ат, сов; гар, сто; ба, са; г1а, са;**

**ка, стох; лаз, са; лам, са; там, кхе;гар, сто.**

**(**нийса  иштта хила деза)

Бар, со**– собар – со-бар**

г1ат, сов**– совг1ат – сов-г1ат**

гар, сто**– стогар – сто-гар**

ба, са**– саба – са-ба**

г1а, са**– саг1а – са-г1а**

ка, стох**– стохка – стох-ка**

лаз, са**– салаз – са-лаз**

лам, са**– салам – са-лам**

там, кхе**– кхетам –кхе-там**

гар, сто**– стогар – сто-гар**

**Шардар 36.** ДIаеша кху лахара **«Оьзда тIеIаткъам»** цIе йолу текст. Барта схьадийца, билгалдаьхна дешнаш хоьттина а, къаьстина а, дефисца а хIунда яздина. Цул сов, схьадийца, доца шеконан мукъанаш (а, у, и) яздар муха ду. ТIера схьаязъе текст.

**ОЬЗДА ТIЕIАТКЪАМ.**

Чечанахь **дай, кIанттий** хилла шайн декъана гуонаха **зIар-керт** юцуш воллуш. И керт мелла а шайн дозанал арахьа а оьзна, **еш хилла цара**. Цхьа гIуллакх а хилла, да уьйтIахьа дехьаваьлла волуш, керта юххехула тIехболучу новкъахула, схьа а ца хьожуш, вист а ца хуьлуш, **тIехваьлла** юьртара молла. Ша схьавеъча, дас хаьттина кIанте, **хIумма а элирий** моллас аьлла. – **Вист а ца хилира**, – аьлла кIанта. – **Схьачуоза керт**, – омра дина дас. ТIаккха керт ша хила **ма-еззара** дIайина кхушимма. **ЮхавогIуш**, молла, саца а сецна, «Ирс долуш хуьлда!» – аьлла, тIекаре ваьлла вистхилла. Иштта меттиг нисъеллера Лаха-Неврехь а. Шен дозанал арахьа оьзна, керт ян хьокхий тухуш хилла **Нурадин да** Жаьнгира. Дала къайле цIинйола цуьнан, эвлаяъ Iусман-Хьаьжа тIехволуш хилла. Иза, вист а ца хуьлуш, тIехваьлла дIавахана. Жаьнгирина хиъна, сийлахь эвлаяъ, вист а ца хуьлуш, дIа хIунда вахана. ТIаккха цо кертана туху хьо-кхий, шен дозанал чоьхьа а оьзна, тоьхна. **ЮхавогIуш волу Iусман-Хьаьжа**, тIех ца волуш, саца а сецна, хаза гIиллакхе вист а хилла, тIаккха **дIавахана**. **ТIехволуш**, цо аьлла хилла: – Ирс долуш хуьлда хьан керт!

Хаттарш:

-Муьлха дешнаш ца мега сехьадаха?
-Муха сехьадаккха деза й элп юкъадог1у дешнаш?

Муха сехьадаккха деза дош цхьана мог1анера вукху могане?
-Муха декъа деза элпаш ь,ъ.й юкъадог1у дешнаш?

 Преподаватель \_\_\_\_\_\_\_\_\_\_\_\_\_\_\_\_Салихова Л.А.